Aleksei Kudrin

Aleksei Kudrin (vene keeles Алексей Леонидович Кудрин; sündinud 12. oktoobril 1960 Lätis Dobeles) on Venemaa riigitegelane. Ta oli rahandusminister alates 18. maist 2000 ja üks asepeaministritest alates 24. septembrist 2007 kuni 26. septembrini 2011.

1996. aastast on ta Venemaa Föderatsiooni 1. klassi tõeline riiginõunik.

Kudrin sündis sõjaväelase peres. Algul õppis ta Dobele 2. keskkoolis, aga lõpetas Arhangelski 17. keskkooli. Seejärel töötas ta 2 aastat Leningradis NSV Liidu kaitseministeeriumi Tagala ja Transpordi Akadeemia mootorite praktilise õppe laboratooriumis automehaaniku ja instruktorina.

Kudrin lõpetas 1983 Leningradi Riikliku Ülikooli majandusteaduskonna.

Alates 1983 töötas Kudrin NSV Liidu Teaduste Akadeemia Sotsiaalmajanduslike Probleemide Instituudis stažöör-uurijana. 1985–88 oli ta NSV Liidu Teaduste Akadeemia majandusinstituudi aspirant ja 1988 kaitses kandidaadikraadi majanduses väitekirjaga teemal "Võrreldavus majanduslikus konkurentsis". Samal aastal sai ta teadustöötajaks NSVL TA Sotsiaalmajanduslike Probleemide Instituudis.

Alates 1996. aasta oktoobrist töötas Kudrin Anatoli Sobtšaki alluvuses Peterburi linnavalitsuses (kõigepealt Leningradi linnanõukogu täitevkomitees). Algul oli ta täitevkomitee majandusreformide komitee esimehe asetäitja, aga pärast selle komitee likvideerimist läks üle Leningradi vabamajandustsooni juhtimiskomiteesse. Alates 1991. aasta novembrist oli ta Peterburi majandusarengu komitee esimehe asetäitja, juhtides linna investeerimispoliitikat. Alates 1992. aasta augustist oli ta Peterburi linnavalitsuse rahanduse peavalitsuse esimees (hiljem nimetati see ümber rahanduskomiteeks). Ta täitis 1993. aastast esimese aselinnapea ülesandeid koos Vladimir Putiniga. Ta oli linnavalitsuse liige ning linnavalitsuse majandus- ja rahanduskomitee esimees.

1996. aasta augustis pärast Sobtšaki valimiskaotust siirdus Kudrin rahandusministri Anatoli Tšubaisi kutsel Moskvasse, asudes tööle presidendi administratsiooni juhataja asetäitja ja keskkontrollivalitsuse juhatajana. Putin tuli koos temaga Moskvasse ja neid peeti Tšubaisi meesteks.

1997. aasta märtsis sai ta rahandusministri asetäitjaks. 14. jaanuaril 1999 siirdus Kudrin tööle Ühendatud Energiasüsteemidesse, juunis naasis rahandusministri asetäitja kohale (sellel kohal oli tema eelkäija Putin). Alates 29. aprillist 1997 kuni 6. aprillini 1999 oli ta Rahvusvahelise Valuutafondi Venemaa-poolne aseesimees. Alates 6. maist 1997 kuni 22. märtsini 1999 oli ta Euroopa Rekonstruktsiooni- ja Arengupanga Venemaa-poolne aseesimees. Alates 13. novembrist 1998 kuni 25. septembrini 1999 oli ta Venemaa esindaja Valgevene ja Venemaa Liidu täitevkomitees. Alates 31. maist 1999 oli ta Venemaa rahandusministri esimene asetäitja.

18. mail 2000 tõusis Kudrin rahandusministriks ja jäi sellele kohale rohkem kui 11 aastaks. Kuni 9. märtsini 2004 ja 24. septembrist 2007 kuni 7. maini 2008 oli ta ühtlasi Venemaa asepeaminister.

Alates 17. oktoobrist 2008 oli ta Venemaa presidendi juures tegutseva Venemaa rahandusturu arengu nõukogu liige, alates 3. detsembrist 2008 selle nõukogu esimehe asetäitja ja alates 4. jaanuarist 2010 nõukogu esimees. Alates 11. jaanuarist 2010 oli ta majandusarengu ja integratsiooni valitsuskomisjoni liige.

25. septembril 2011 tegi ta avalduse, et ei kavatse jätkata tööd valitsuses, mille peaminister on Dmitri Medvedev. 26. septembril lahkus ta ametist.

Viited

Välislingid 

Elulugu rahandusministeeriumi kodulehel
Кудрин, Алексей Lentapedias

Venemaa poliitikud
Sündinud 1960